Virallinen lehti nro C 286 , 22/09/1997 s. 0049



A4-0239/97 Päätöslauselma komission kertomuksesta direktiivin 90/220/ETY uudelleen tarkastelusta bioteknologiasta ja valkoisesta kirjasta annetun komission tiedonannon yhteydessä (KOM(96)0630 - C4-0008/97) Euroopan parlamentti, joka - ottaa huomioon EY:n perustamissopimuksen 100 a artiklan, - ottaa huomioon komission kertomuksen KOM(96)0630 - C4-0008/97, - ottaa huomioon aiemmat päätöslauselmansa geneettisesti muunnetuista tuotteista, - ottaa huomioon uuselintarvikkeista annetun asetuksen 258/97/EY ((EYVL L 43, 14.2.1997, s. 1)), - ottaa huomioon geneettisesti muunnettujen organismien käyttöä suljetuissa oloissa koskevan direktiivin 90/219/ETY käynnissä olevan uudelleen tarkastelun, - ottaa huomioon ympäristö-, terveys- ja kuluttajansuojavaliokunnan mietinnön sekä maataloutta sekä maaseudun kehittämistä käsittelevän valiokunnan ja tutkimusta, teknologista kehittämistä ja energia-asioita käsittelevän valiokunnan lausunnot (A4-0239/97), A. katsoo, että komissio on oikeassa pitäessään ennalta varautumisen periaatetta hyväksymismenettelyn perustana ja että riski-hyöty-analyysiä voidaan pitää ainoastaan hyväksymismenettelyn välineenä, B. katsoo, että jotkut nykyisen direktiivin määritelmät vaativat uudelleentarkastelua sellaisten olojen selkeää määrittelyä varten, joiden vallitessa tuotteet kuuluvat direktiivin soveltamisalaan, C. katsoo, että saatujen tietojen ja kokemusten perusteella on nykyisin mahdollista ja tarpeen luoda keskitetty määritelmä riskien mahdollisimman tarkan arvioinnin tavoitteille ja menetelmille, D. katsoo, että komission on annettava vakuuttavat perustelut mahdollisuudelle, että uudessa direktiivissä voitaisiin sallia levittäminen useassa jäsenvaltiossa yhtä menettelyä käyttäen; 1. Katsoo, että direktiiviin pitäisi lisätä uusi säännös, jossa saatu kokemus käytettäisiin hyväksi luomalla luokittelujärjestelmä, joka perustuisi geneettisesti muunnettujen organismien levittämisen yhteydessä havaittuihin riskeihin; 2. Katsoo, että riskien arvioinnin menetelmiä koskevien ohjeiden tulee olla selkeitä, jotta riskien luokittelu tapahtuisi mahdollisimman suurella tarkkuudella; ja että kaikki mahdollisesti ihmisten terveyteen ja ympäristöön kohdistuvat riskit on otettava huomioon; 3. Pyytää, että riskiluokituksen ja ympäristöön laskemista koskevan luvan myöntämismenettelyjen välillä vallitsisi täydellinen vastaavuus, jotta ympäristöön ja ihmisten terveyteen kohdistuva vaara minimoitaisiin; 4. On sitä mieltä, että nykyisen direktiivin salliman yksinkertaistetun menettelyn käytöstä tarvitaan lisää kokemusta ja varmuutta ennen kuin sen vaatimusten lieventämistä voidaan edes harkita; 5. Uskoo, että komission antamat «vahvistetut määräykset» (joihin kuuluu myös tietokannan perustaminen) ovat tarpeen varmistamaan tietojen vaihto jäsenvaltioiden kesken, ja että tämä on kaikkien uusien direktiivien ennakkoedellytys; 6. Katsoo, että jos yhden tai useamman geenin siirtämisen yhteydessä siirretään myös antibioottien vastustuskyky, on suoritettava erityisarviointi koskien mahdollista vastustuskyvyn siirtymistä mikro-organismeihin; 7. Vetoaa komissioon, että se varmistaisi velvollisuuden kerätä aineistoa/tietoja tuotteiden levittämisestä koetarkoituksessa, mikä mahdollistaisi täysimittaiseen kaupalliseen levittämiseen liittyvien riskien asianmukaisen arvioinnin; 8. Uskoo, että komission sisäisiä päätöksentekomenettelyjä olisi tarkasteltava niiden muuttamiseksi nopeammiksi, avoimemmiksi ja demokraattisesti vastuullisemmiksi ja että komission ehdottama, levittämistä valvova tiedekomitea tulee yleensä kokoontumaan julkiseen istuntoon ja sen esityslistat ja pöytäkirjat tullaan yleensä julkaisemaan; 9. Ehdottaa avoimuuteen ja julkiseen kuulemiseen liittyen, että nykyisiä määräyksiä vahvistettaisiin esimerkiksi julkisesti käytettävissä olevilla tietokannoilla tai rekistereillä, ja että Euroopan kansalaisilla tulisi olla oikeus tulla kuulluiksi; 10. Ehdottaa, että nykyisiä teknisen komitean menettelytapoja tarkasteltaisiin uudelleen, tavoitteena saattaa ne yhdenmukaisiksi «modus vivendinä» tunnetun sopimuksen määräysten kanssa; 11. Vetoaa komissioon, että se tutkisi keinoja, joilla eettiset, taloudelliset ja sosiaaliset näkökohdat voitaisiin ottaa mukaan tähän direktiiviin liittyviin päätöksentekoprosesseihin; 12. Uskoo, että kaikkia tämän direktiivin määräysten mukaisesti markkinoille saatettuja, geneettisesti muunnettuja organismeja sisältäviä tuotteita varten on oltava määräyksiä pakkausmerkinnöistä; 13. Pyytää komissiota sisällyttämään levittämistä koskevaan direktiiviinsä erillisen korvausvelvollisuutta koskevan määräyksen; 14. Suosittaa direktiivin B-osan alaisuuteen kuuluvan levittämisen osalta, että komissio kehittää yhteisiä suuntaviivoja paikan päällä toteutettaville turvatoimenpiteille siellä, missä GMO:n vahingossa tapahtunut leviäminen ympäristöön voisi mahdollisesti aiheuttaa vahinkoa tai harmia ihmisille tai läheisyydessä sijaitsevalle omaisuudelle; 15. Katsoo, että tämä päätöslauselma voi ainoastaan heijastella alustavaa näkemysten vaihtoa mahdollisuuksista tarkastella uudelleen direktiiviä 90/220/ETY, ja vetoaa komissioon, että se esittäisi parlamentille direktiivin tarkistusehdotuksensa mahdollisimman pian; 16. Katsoo, että GMO:n kaikessa levittämisessä tai käyttöönotossa tulee aina noudattaa sitä periaatetta, että terveydelle ja ympäristölle ei aiheuteta vahinkoa; 17. Pitää valitettavana sitä, että komission kertomuksessa luodaan katsaus vain hallinnolliseen kokemukseen eikä mainita erityisiä ympäristönäkökohtia; 18. Katsoo, että lupia GMO:n tuomiseksi markkinoille tulisi myöntää vain rajoitetulle ajanjaksolle ja että luvan haltija tulisi velvoittaa laatimaan raportti kokemuksista, joita he ovat saaneet GMO:n tuomisesta markkinoille; 19. Kehottaa puhemiestään välittämään tämän päätöslauselman neuvostolle ja komissiolle.